รับฟังข้อเสนอกลุ่มเครือข่ายหนี้สินชาวนาแห่งประเทศไทย หาแนวทางแก้ไขร่วมกัน
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ให้กลุ่มเครือข่ายหนี้สินชาวนาแห่งประเทศไทย นำโดยนายชรินทร์ ดวงดารา ที่ปรึกษากลุ่มเครือข่ายหนี้สินชาวนาแห่งประเทศไทย เข้าพบ ณ กระทรวงเกษตรและสหกรณ์ เพื่อขอทราบความคืบหน้าโครงการปรับโครงสร้างหนี้ของเกษตรกรสมาชิก กรณีเป็นหนี้กับ 4 ธนาคารของรัฐ  ได้แก่ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารอาคารสงเคราะห์ และธนาคารพัฒนาวิสาหกิจขนาดกลางและขนาดย่อมแห่งประเทศไทย (SME BANK) โดยกระทรวงเกษตรและสหกรณ์ได้นำเสนอโครงการดังกล่าวเรียบร้อยแล้ว ซึ่งขณะนี้อยู่ระหว่างการพิจารณาของกระทรวงการคลังและกระทรวงการคลังได้ให้ความเห็นเกี่ยวกับภาระงบประมาณและวินัยการเงินการคลัง กระทรวงเกษตรฯ เตรียมประชุมหน่วยงานที่เกี่ยวข้อง เพื่อจัดเตรียมข้อมูลในการตอบข้อคิดเห็นของกระทรวงการคลัง เพื่อจะได้นำโครงการดังกล่าว เสนอ ครม. เพื่อพิจารณาต่อไป นอกจากนี้ ทางกลุ่มเครือข่ายฯ ขอเสนอแนวทางบริหารจัดการ โดยขอให้ตั้งคณะทำงานเพื่อติดตามผลการดำเนินงานของสำนักงานกองทุนฟื้นฟูและพัฒนาเกษตร (กฟก.)  เพื่อรับทราบปัญหาและหาแนวทางแก้ไขร่วมกัน ซึ่งรัฐมนตรีว่าการกระทรวงเกษตรและสหกรณ์ได้รับข้อเสนอ โดยองค์ประกอบของคณะทำงานนี้ ได้มอบหมายผู้อำนวยการสำนักบริหารกองทุนเพื่อช่วยเหลือเกษตรกรและรับเรื่องร้องเรียน พิจารณาร่วมกับหน่วยงานที่เกี่ยวข้องและผู้แทนเกษตรกรต่อไป